**TÉZY OPATRENIA ŠTATISTICKÉHO ÚRADU SLOVENSKEJ REPUBLKIKY**

**podľa § 17 ods. 3 návrhu zákona o sčítaní obyvateľov, domov a bytov v roku 2021 a ktorým sa mení zákon č. 595/2003 Z. z. o dani z príjmov v znení neskorších predpisov a ktorým sa dopĺňajú niektoré zákony**

Názov a úvodná veta opatrenia:

OPATRENIE

Štatistického úradu Slovenskej republiky

z ... 2019,

ktorým sa určujú podrobnosti o systéme identifikácie elektronickej identity obyvateľa a systéme overenia elektronickej identity obyvateľa prostredníctvom jeho autentifikácie

Štatistický úrad Slovenskej republiky podľa § 17 ods. 3 zákona č. .../2019 Z. z. o sčítaní obyvateľov, domov a bytov v roku 2021 a ktorým sa mení zákon č. 595/2003 Z. z. o dani z príjmov v znení neskorších predpisov a ktorým sa dopĺňajú niektoré zákony (ďalej len „zákon“) ustanovuje:

Obsah opatrenia:

Alternatívne spôsoby autentifikácie ako mechanizmu identifikácie elektronickej identity obyvateľa Slovenskej republiky podľa § 3 písm. a) zákona sú:

1. autentifikácia pomocou bezpečnostného osobného kódu (ďalej len „eID“),
2. autentifikácia pomocou rodného čísla a doplnkového údaja,
3. autentifikácia pomocou fotografie strojovo čitateľnej zóny na občianskom preukaze.

Autentifikácia pomocou eID prebehne na webovej stránke sčítania pomocou občianskeho preukazu s elektronickým čipom, ktorý bude prostredníctvom ústredného portálu verejnej správy overený voči autentifikačnému mechanizmu Ministerstva vnútra Slovenskej republiky.

Autentifikácia pomocou rodného čísla a doplnkového údaja prebehne na webovej stránke sčítania zadaním rodného čísla a názvu obce trvalého pobytu alebo zadaním rodného číslo a krstného mena do elektronického formulára.

Autentifikácia pomocou fotografie strojovo čitateľnej zóny na občianskom preukaze prebehne prostredníctvom aplikácie pre mobilné zariadenia, nasnímaním a následným načítaním zadnej strany občianskeho preukazu pomocou zabudovaného fotoaparátu, pričom identita bude overená voči systému overovania dokladov prevádzkovaným Ministerstvom vnútra Slovenskej republiky.

Autentifikácia obyvateľa Slovenskej republiky podľa § 3 písm. a) zákona, ktorý nemá pridelené rodné číslo prebehne na webovej stránke sčítania zadaním dátumu narodenia a pohlavia v predpísanom formáte do elektronického formulára.

Navrhovaná účinnosť opatrenia je od 1. januára 2021.

Opatrenie úradu sa vyhlási uverejnením jeho úplného znenia v Zbierke zákonov Slovenskej republiky. Návrh opatrenia bude predmetom konzultácie s Úradom na ochranu osobných údajov SR a bude predložený na samostatné medzirezortné pripomienkové konanie.